“Башҡортостан халыҡтары телдәре тураһында” БР Законын тормошҡа ашырыу темаһы көн үҙәгендә торҙо. Экологияға ҡағылышлы һорауҙар ҙа ситтә ҡалманы. Бының хаҡта Йәнтеш ауылы старостаһы, ҡоролтай ағзаһы Урал Торомтаев һөйләне. Йылғалар һайыға, рөхсәтһеҙ сүп-сар полигондары барлыҡҡа килә, ауыл халҡының барыһы ла малын көтөүгә йөрөтмәй — ошондайыраҡ мәсьәләләргә ҡағылып үтте ул. Был барыбыҙға ла билдәле. Әммә халыҡтың киң ҡатламын йәлеп итмәйенсә, ниндәйҙер ыңғай һөҙөмтәләргә ирешеү мөмкин түгел. Шуға күрә йәмәғәт ойошмаларына, шул иҫәптән ауылдарҙағы башҡорт ҡоролтайҙары ағзаларына урамдарҙы, йылға буйҙарын, урмандарҙы таҙа тотоу, бәләкәй йылғаларҙы таҙартыу буйынса өмәрләр ойоштороу, һ. б. саралар тураһында халыҡ араһында даими рәүештә аңлатыу эштәре алып барырға ҡушылды.